Skooltragedie: Pa vertel seun red glo ander voor hy sterfRoydon Olckers (Foto: Facebook) Die 17-jarige Roydon Olckers, ŉ matriekleerling aan die Hoërskool Driehoek in Vanderbijlpark, is een van vier leerlinge wat Vrydag oorlede is ná ŉ strukturele ineenstorting by die skool. Donovan Olckers, Roydon se pa, het Maroela Media Maandagoggend vertel van die dag toe sy wêreld as ouer kort ná 08:00 “uitmekaar gespat het”. Olckers vertel dat hy Vrydagoggend sowat 08:20 ŉ oproep van sy vrou, Sharlene, ontvang het. Sy het hom vertel dat ŉ loopbrug by die skool ineengestort het en hom gemaan om dadelik na die skool te haas om hul kinders, Roydon, in matriek, en Vincent, in gr. 8, te gaan soek. “Toe ek daar kom, was Vincent in ŉ toestand en ek het besluit dat die beste plek vir hom weg van die skool, by sy ma, sou wees. Ek het hom by die huis gaan aflaai. Ek het nie eers uitgeklim nie en is toe terug skool toe om Roydon te gaan soek.” Hy vertel dat hy met sy aankoms na Roydon geroep het en ŉ leerder het hom ingelig dat Roydon onder die betonblok vasgepen is, maar dat hy steeds ŉ hartklop en polsslag het. “Ek het gedink hy is oukei. Ek het gedink hulle gaan seker die betonblok oplig en hy gaan ŉ paar gebreekte bene hê. Dis al. “My vrou het my weer gebel en gesê dat ek ŉ polisieman wat ons goed ken, moet gaan soek. Hy is op soek na my.” Die polisieman het aan Olckers bevestig dat Roydon onder die betonblok vasgepen was en gevolglik gesterf het. “Toe spat my hele wêreld uitmekaar. Ek het net geskree ‘nee’.” Olckers vertel hy was in ongeloof oor wat met sy kind gebeur het. Roydon se liggaam was reeds toegegooi toe hy hom vir die eerste keer sien. Net sy bene het uitgesteek. “Hy het altyd ŉ manier gehad om sy kouse hoog op te trek. Dit was sy styl. Ek het net sy kouse en tekkies gesien, toe weet ek.” Volgens Olckers is dit steeds onduidelik of Roydon op die boonste vlak of onder was toe die loopbrug inmekaargestort het. Hy het agterna met twee van Roydon se maats gesels. Hul weergawe verskil egter van mekaar weens die chaos en trauma op die dag. Albei het dit egter eens dat Roydon ŉ skoolmaat, moontlik twee, se lewe gered het toe hy hul vorentoe gestamp het tot op die stoep toe die brug begin meegee het. Dié stoep is aan die brug verbind en het nié saam met die struktuur ingetuimel nie. Olckers bevestig dat Roydon nié in sy laaste oomblikke gepraat het soos elders berig word nie, maar bloot sy hand op die klasmaat by hom se been gesit het voordat hy dood is. “Hy was ŉ absolute wonderlike kind. ŉ Kind van God. Hy was ook vriende met almal. Hy was met kinders bevriend wat ook verkeerde dinge gedoen het om hulle reg te help en ŉ verskil in hul lewens te maak. “Oral waar hy gegaan het, het hy liefde en grappies gedeel. By die skool, by die atletiek, by sy dans en ook tussen sy vriende. Oral het hy net blydskap versprei.” Olckers glo daar is ŉ groter doel met sy seun se dood. “God het my op Esegiël 3:10 gewys. Dít is waaraan ek vir nou vashou ongeag wat gebeur. Ons is nie kwaad vir God nie.” Hy vertel sy vrou en Roydon se jonger boeties, Vincent en Justin, is getraumatiseer en hartseer, maar hanteer dinge onder die omstandighede goed. “Dit is ’n proses. Ons gaan hier deurkom.”